2)

Følgende artikler indsættes: »Artikel 6a Fyldningsmål og fyldningsforløb 1. Med forbehold af stk. 2-5 skal de kontraherende parter opfylde følgende fyldningsmål for den aggregerede kapacitet for alle underjordiske gaslagerfaciliteter, som er beliggende på deres område og er direkte sammenkoblet med et markedsområde på deres område den 1. november hvert år: a) for 2022 80 % b) fra 2023: 90 % Med henblik på overholdelsen af dette stykke tager de kontraherende parter hensyn til målet om at beskytte gasforsyningssikkerheden i overensstemmelse med artikel 1. 2. Uanset stk. 1, og uden at det berører andre kontraherende parters forpligtelser til at fylde de pågældende underjordiske gaslagerfaciliteter, reduceres fyldningsmålet for hver kontraherende part, hvor de underjordiske gaslagerfaciliteter er beliggende, til en mængde, der svarer til 35 % af det gennemsnitlige årlige gasforbrug i de foregående fem år i den pågældende kontraherende part. 3. Uanset stk. 1, og uden at det berører andre kontraherende parters forpligtelser til at fylde de pågældende underjordiske gaslagerfaciliteter, reduceres fyldningsmålet for hver kontraherende part, hvor de underjordiske gaslagerfaciliteter er beliggende, med den mængde, der blev leveret til EU-medlemsstaterne og tredjelande i referenceperioden 2016-2021, hvis den gennemsnitlige leverede mængde var over 15 TWh om året i udtrækningsperioden for gasoplagring (oktober-april). 4. <….> 5. En kontraherende part kan delvis opfylde fyldningsmålet ved at medregne den LNG, der opbevares fysisk og er til rådighed i dens LNG-faciliteter, hvis begge følgende betingelser er opfyldt: a) Gassystemet har en betydelig LNG-lagerkapacitet, der årligt tegner sig for mere end 4 % af det gennemsnitlige nationale forbrug i de foregående fem år. b) Den kontraherende part har pålagt gasleverandører en forpligtelse til at oplagre minimumsmængder af gas i underjordiske gaslagerfaciliteter og/eller LNG-lagerfaciliteter i overensstemmelse med artikel 6b, stk. 1, litra a). 6. De kontraherende parter træffer de nødvendige foranstaltninger til at opfylde følgende mellemliggende mål eller til at sikre, at de opfyldes: a) for 2022: som fastsat i bilag Ia, og b) fra 2023: i overensstemmelse med stk. 7. 7. For 2023 og de følgende år forelægger hver kontraherende part med underjordiske gaslagerfaciliteter senest den 15. september det foregående år Energifællesskabets sekretariat et udkast til fyldningsforløb med mellemliggende mål for februar, maj, juli og september, herunder tekniske oplysninger, for de underjordiske gaslagerfaciliteter, der er beliggende på dens område og direkte sammenkoblet med dens markedsområde, i aggregeret form. Fyldningsforløbet og de mellemliggende mål baseres på det gennemsnitlige fyldningsniveau i de fem foregående år. For kontraherende parter, hvis fyldningsmål er reduceret til 35 % af deres gennemsnitlige årlige gasforbrug i henhold til stk. 2, reduceres de mellemliggende mål for fyldningsforløbet tilsvarende. På grundlag af de tekniske oplysninger fra hver kontraherende part og under hensyntagen til Koordinationsgruppen for Forsyningssikkerheds vurdering vedtager Energifællesskabets sekretariat en afgørelse, der fastlægger hver kontraherende parts fyldningsforløb. Nævnte afgørelse vedtages senest den 15. november det foregående år, hvor det er nødvendigt, og herunder hvor en kontraherende part har forelagt et ajourført udkast til fyldningsforløb. Den baseres på en vurdering af den generelle gasforsyningssikkerhedssituation og udviklingen i efterspørgslen efter og udbuddet af gas i Energifællesskabet og i de enkelte kontraherende parter og fastsættes på en måde, der opretholder gasforsyningssikkerheden, samtidig med at unødige byrder for de kontraherende parter, gasmarkedsdeltagerne, lagersystemoperatørerne eller kunderne undgås, og uden uretmæssigt at forvride konkurrencen mellem lagerfaciliteter beliggende i kontraherende parter, der er naboer, og/eller nabomedlemsstater. 8. Hvis en kontraherende part i et givet år ikke kan nå sit fyldningsmål senest den 1. november på grund af de specifikke tekniske karakteristika ved en eller flere underjordiske gaslagerfaciliteter på dens område, såsom usædvanligt lave injektionsrater, har den lov til at nå det senest den 1. december. Den kontraherende part underretter senest den 1. november Energifællesskabets sekretariat og angiver grundene til forsinkelsen. 9. Fyldningsmålene finder ikke anvendelse, hvis og så længe en eller flere kontraherende parter med underjordiske gaslagerfaciliteter, har erklæret en national nødsituation, jf. artikel 11. 10. Hver kontraherende parts kompetente myndighed overvåger løbende overholdelsen af fyldningsforløbet og aflægger regelmæssigt rapport til Koordinationsgruppen for Forsyningssikkerhed. Hvis fyldningsniveauet i en given kontraherende part ligger mere end 5 procentpoint under målene i fyldningsforløbet, træffer den kompetente myndighed straks effektive foranstaltninger til at øge det. De kontraherende parter underretter Energifællesskabets sekretariat og Koordinationsgruppen for Forsyningssikkerhed om de trufne foranstaltninger. 11. I tilfælde af en kontraherende parts væsentlige og vedvarende afvigelse fra fyldningsforløbet, som bringer opnåelsen af fyldningsmålet i fare, eller i tilfælde af en afvigelse fra fyldningsmålet udsteder Energifællesskabets sekretariat efter høring af Koordinationsgruppen for Forsyningssikkerhed og den berørte kontraherende part en henstilling til den pågældende kontraherende part eller til de andre berørte kontraherende parter vedrørende foranstaltninger, der skal træffes omgående. Hvis afvigelsen ikke reduceres væsentligt inden for en måned fra modtagelsen af Energifællesskabets sekretariats henstilling, træffer sekretariatet efter høring af Koordinationsgruppen for Forsyningssikkerhed og den pågældende kontraherende part som en sidste udvej en afgørelse med krav om, at den pågældende kontraherende part træffer foranstaltninger, der effektivt afhjælper afvigelsen, herunder, hvis det er relevant, en eller flere af de foranstaltninger, der er fastsat i artikel 6b, stk. 1, eller enhver anden foranstaltning til at sikre, at fyldningsmålet i henhold til nærværende artikel nås. Når Energifællesskabets sekretariat beslutter, hvilke foranstaltninger der skal træffes i henhold til andet afsnit, tager det hensyn til den særlige situation i den pågældende kontraherende part, såsom de underjordiske gaslagerfaciliteters størrelse i forhold til det indenlandske gasforbrug, de underjordiske gaslagerfaciliteters betydning for gasforsyningssikkerheden i regionen og eventuelle LNG-lagerfaciliteter. I alle foranstaltninger, som Energifællesskabets sekretariat træffer for at håndtere afvigelser fra fyldningsforløbet eller fyldningsmålet for 2022, tages der hensyn til den korte tidsfrist for gennemførelsen af denne artikel på nationalt plan, som kan have bidraget til afvigelsen fra fyldningsforløbet eller fyldningsmålet for 2022. Energifællesskabets sekretariat sikrer, at de foranstaltninger, der træffes i henhold til dette stykke, ikke: a) går ud over, hvad der er nødvendigt for at opretholde gasforsyningssikkerheden b) pålægger de kontraherende parter, gasmarkedsdeltagerne, lagersystemoperatørerne eller kunderne en uforholdsmæssig stor byrde. Artikel 6b Gennemførelse af fyldningsmålene 1. De kontraherende parter træffer alle nødvendige foranstaltninger, herunder tilrådighedsstillelse af finansielle incitamenter eller kompensation til markedsdeltagere, for at nå fyldningsmålene fastsat i henhold til artikel 6a. Når de kontraherende parter sikrer opfyldelsen af fyldningsmålene, prioriterer de, når det er muligt, markedsbaserede foranstaltninger. I det omfang nogen af de foranstaltninger, der er anført i denne artikel, falder ind under den nationale regulerende myndigheds opgaver og beføjelser i henhold til artikel 41 i direktiv 2009/73/EF som tilpasset og vedtaget ved ministerrådets afgørelse 2011/02/MC-EnC, er de nationale regulerende myndigheder ansvarlige for at træffe disse foranstaltninger. Foranstaltninger, der træffes i henhold til dette stykke, kan navnlig bestå i at: a) kræve, at gasleverandører oplagrer minimumsmængder af gas i lagerfaciliteter, herunder i underjordiske gaslagerfaciliteter og/eller LNG-lagerfaciliteter, idet disse mængder skal fastsættes på grundlag af den gasmængde, som gasleverandører leverer til beskyttede kunder b) kræve, at lagersystemoperatører udbyder deres kapacitet til markedsdeltagere c) kræve, at transmissionssystemoperatører eller enheder, der er udpeget af den kontraherende part, indkøber og forvalter balanceringslagre udelukkende med henblik på at varetage deres funktion som transmissionssystemoperatører, og, hvor det er nødvendigt, pålægge andre udpegede enheder en forpligtelse med henblik på at opretholde gasforsyningssikkerheden i tilfælde af en nødsituation som omhandlet i artikel 11, stk. 1, litra c). d) anvende koordinerede instrumenter, såsom platforme for køb af LNG, sammen med andre kontraherende parter for at maksimere anvendelsen af LNG og mindske infrastrukturhindringer og reguleringsmæssige hindringer for fælles brug af LNG til fyldning af underjordiske gaslagerfaciliteter e) anvende frivillige mekanismer for fælles indkøb af naturgas f) yde markedsdeltagerne, herunder lagersystemoperatører, finansielle incitamenter, såsom differencekontrakter, eller yde markedsdeltagerne kompensation for manglende indtægter eller for omkostninger, som de påføres som følge af deres forpligtelser som markedsdeltagere, herunder som lagersystemoperatører, og som ikke kan dækkes af indtægter g) kræve, at indehavere af lagerkapacitet anvender eller frigiver reserveret kapacitet, som de ikke har udnyttet, idet indehaveren af lagerkapacitet, der ikke udnytter lagerkapaciteten, stadig er forpligtet til at betale den aftalte pris for hele oplagringskontraktens løbetid h) vedtage effektive instrumenter til offentlige eller private enheders indkøb og forvaltning af strategisk oplagring, forudsat at sådanne instrumenter ikke forvrider konkurrencen eller det indre markeds funktion i) udpege en særlig enhed, som har til opgave at nå fyldningsmålet, hvis dette ellers ikke vil blive nået j) yde rabatter på lagertariffer k) opkræve de indtægter, der er nødvendige for at dække de kapital- og driftsudgifter, der vedrører regulerede lagerfaciliteter, i form af lagertariffer og en særlig afgift, der indgår i transmissionstarifferne, og som kun opkræves fra udtagspunkter til endelige kunder i de samme kontraherende parter, forudsat at de indtægter, der opkræves via tariffer, ikke overstiger de tilladte indtægter. 2. De foranstaltninger, der træffes af de kontraherende parter i henhold til stk. 1, begrænses til, hvad der er nødvendigt for at overholde fyldningsforløbene og nå fyldningsmålene. De skal være klart definerede, gennemsigtige, forholdsmæssige, ikkediskriminerende og kontrollerbare. De må ikke uretmæssigt forvride konkurrencen eller det indre gasmarked funktion eller bringe gasforsyningssikkerheden i andre kontraherende parter eller i Energifællesskabet i fare. 3. De kontraherende parter træffer alle nødvendige foranstaltninger for at sikre, at den eksisterende infrastruktur anvendes på nationalt og regionalt niveau til gavn for gasforsyningssikkerheden på en effektiv måde. Disse foranstaltninger må under ingen omstændigheder blokere eller begrænse anvendelsen på tværs af grænserne af lagerfaciliteter eller LNG-faciliteter og må ikke begrænse grænseoverskridende transmissionskapacitet, der er tildelt i overensstemmelse med Kommissionens forordning (EU) 2017/459 som tilpasset og vedtaget ved den permanente gruppe på højt plans afgørelse 2018/06/PHLG-EnC. 4. Når de kontraherende parter træffer foranstaltninger i henhold til denne artikel, anvender de princippet om energieffektivitet først, samtidig med at de stadig når målene med deres respektive foranstaltninger i overensstemmelse med Europa-Parlamentets og Rådets forordning (EU) 2018/1999 som tilpasset og vedtaget ved ministerrådets afgørelse 2021/14/MC-EnC. Artikel 6c Lagerordninger og byrdefordelingsmekanisme 1. Kontraherende parter uden underjordiske lagerfaciliteter sikrer, at markedsdeltagere i den pågældende kontraherende part har indført ordninger med operatører af underjordiske lagersystemer eller andre markedsdeltagere i kontraherende parter med underjordiske gaslagerfaciliteter. Disse ordninger skal sikre, at der senest den 1. november er udnyttet lagermængder svarende til mindst 15 % af det gennemsnitlige årlige gasforbrug i de foregående fem år hos den kontraherende part, der ikke har underjordiske gaslagerfaciliteter. Hvis grænseoverskridende transmissionskapacitet eller andre tekniske begrænsninger imidlertid hindrer en kontraherende part uden underjordiske gaslagerfaciliteter i at udnytte 15 % af disse lagermængder fuldt ud, oplagrer den pågældende kontraherende part kun de mængder, som er teknisk muligt. I tilfælde af at tekniske begrænsninger gør, at en kontraherende part ikke har mulighed for at overholde forpligtelsen i første afsnit, og den kontraherende part har indført en forpligtelse til at oplagre andre brændsler som erstatning for gas, kan forpligtelsen i første afsnit undtagelsesvis opfyldes med en tilsvarende forpligtelse til at oplagre andre brændsler end gas. De tekniske begrænsninger og foranstaltningens ækvivalens skal påvises af den pågældende kontraherende part. 2. Uanset stk. 1 kan en kontraherende part uden underjordiske gaslagerfaciliteter udvikle en byrdefordelingsmekanisme med en eller flere kontraherende parter og/eller medlemsstater med underjordiske gaslagerfaciliteter (byrdefordelingsmekanisme). Byrdefordelingsmekanismen skal baseres på de relevante data fra den seneste risikovurdering i henhold til artikel 7 og tage hensyn til samtlige følgende parametre: a) omkostningerne ved finansiel støtte til at nå fyldningsmålet, ekskl. omkostningerne ved opfyldelse af eventuelle forpligtelser vedrørende strategisk oplagring b) de gasmængder, der er nødvendige for at dække efterspørgslen fra beskyttede kunder, jf. artikel 6, stk. 1 c) eventuelle tekniske begrænsninger, herunder den disponible underjordiske lagerkapacitet, den tekniske grænseoverskridende transmissionskapacitet og udtræksrater. De kontraherende parter underretter Energifællesskabets sekretariat og Koordinationsgruppen for Forsyningssikkerhed om byrdefordelingsmekanismen senest den … [to måneder efter datoen for dette direktivs ikrafttræden]. Hvis der ikke er indgået en aftale om en byrdefordelingsmekanisme inden denne dato, skal de kontraherende parter uden underjordiske gaslagerfaciliteter påvise, at de overholder stk. 1, og underrette Energifællesskabets sekretariat og Koordinationsgruppen for Forsyningssikkerhed herom. 3. <…> 4. Kontraherende parter uden underjordiske gaslagerfaciliteter kan give markedsdeltagere eller transmissionssystemoperatører, alt efter hvad der er relevant, incitamenter eller finansiel kompensation for manglende indtægter eller for omkostninger i forbindelse med deres overholdelse af deres lagerforpligtelser i henhold til denne artikel, hvor sådanne manglende indtægter eller sådanne omkostninger ikke kan dækkes af indtægter, med henblik på at sikre overholdelse af deres forpligtelse til at oplagre gas i andre kontraherende parter og/eller medlemsstater i henhold til stk. 1 eller gennemførelsen af byrdefordelingsmekanismen. Hvis incitamentet eller den finansielle kompensation finansieres gennem en afgift, må denne afgift ikke anvendes på grænseoverskridende sammenkoblingspunkter. 5. Uanset stk. 1 gælder, at hvis en kontraherende part har underjordiske gaslagerfaciliteter beliggende på sit område, og disse faciliteters aggregerede kapacitet er større end det årlige gasforbrug i den pågældende kontraherende part, skal kontraherende parter uden underjordiske gaslagerfaciliteter, der har adgang til de pågældende faciliteter, enten: a) sikre at lagermængderne senest den 1. november mindst svarer til den gennemsnitlige udnyttelse af lagerkapaciteten i de foregående fem år, der er fastsat bl.a. under hensyntagen til strømmene i udtræksperioden i de foregående fem år fra de kontraherende parter, hvor lagerfaciliteterne er beliggende, eller b) påvise, at der er reserveret lagerkapacitet svarende til den mængde, der er omfattet af forpligtelsen i henhold til litra a). Hvis den kontraherende part uden underjordiske gaslagerfaciliteter kan påvise, at der er reserveret lagerkapacitet svarende til den mængde, der er omfattet af forpligtelsen i henhold til første afsnits litra a), finder stk. 1 anvendelse. Forpligtelsen i henhold til nærværende stykke begrænses til 15 % af det gennemsnitlige årlige gasforbrug i de foregående fem år i den pågældende kontraherende part. 6. <…>. Artikel 6d Overvågning og håndhævelse 1. Lagersystemoperatører indberetter fyldningsniveauet til den kompetente myndigheder i hver kontraherende part, hvor de underjordiske gaslagerfaciliteter er beliggende, og, hvis det er relevant, til en enhed udpeget af den pågældende kontraherende part, (»den udpegede enhed«) som følger: a) for 2022: for hvert af de mellemliggende mål, der er fastsat i bilag Ia, og b) fra 2023: som fastsat i henhold til artikel 6a, stk. 4. 2. Hver kontraherende parts kompetente myndighed og, hvis det er relevant, udpegede enhed overvåger fyldningsniveauerne for de underjordiske gaslagerfaciliteter på deres område ved udgangen af hver måned og indberetter resultaterne til Energifællesskabets sekretariat uden unødigt ophold. Energifællesskabets sekretariat kan, hvor det er relevant, opfordre Energifællesskabets reguleringsudvalg til at bistå med en sådan overvågning. 3. På grundlag af oplysningerne fra hver kontraherende parts kompetente myndighed, og hvis det er relevant, udpegede enhed aflægger Energifællesskabets sekretariat regelmæssigt rapport til Koordinationsgruppen for Forsyningssikkerhed. 4. Koordinationsgruppen for Forsyningssikkerhed bistår Energifællesskabets sekretariat med overvågningen af fyldningsforløbene og fyldningsmålene og udarbejder vejledning til Energifællesskabets sekretariat om passende foranstaltninger til at sikre overholdelse i tilfælde af, at kontraherende parter afviger fra fyldningsforløbene eller ikke når fyldningsmålene. 5. De kontraherende parter træffer de nødvendige foranstaltninger til at overholde fyldningsforløbene og nå fyldningsmålene og til over for markedsdeltagerne at håndhæve de oplagringsforpligtelser, der er nødvendige for at overholde dem, herunder ved at pålægge de pågældende markedsdeltagere tilstrækkeligt afskrækkende sanktioner og bøder. De kontraherende parter underretter straks Energifællesskabets sekretariat om de håndhævelsesforanstaltninger, der træffes i henhold til dette stykke. 6. Hvor forretningsmæssigt følsomme oplysninger skal udveksles, kan Energifællesskabets sekretariat indkalde til møder i Koordinationsgruppen for Forsyningssikkerhed, der mødes i en sammensætning, der kun omfatter de kontraherende parter og Energifællesskabets sekretariat. 7. Alle udvekslede oplysninger begrænses til, hvad der er nødvendigt med henblik på at overvåge overholdelsen af denne forordning. Energifællesskabets sekretariat, de nationale regulerende myndigheder og de kontraherende parter bevarer fortroligheden af forretningsmæssigt følsomme oplysninger, der modtages med henblik på opfyldelsen af deres forpligtelser.«